
Digital VEILEDNINGStjeneste

BAKGRUNN
Nye pedagogiske metoder, fleksible studier og studentenes arbeidsmetoder har gjort studentene mer campus-uavhengige. Antallet fjernstudenter og studenter som tar etter- og videreutdanning øker stadig. Dette medfører at mange brukere ikke befinner seg i fag- og forskningsbibliotekenes fysiske rom. I dag gir vi allerede brukerne tilgang til databaser, elektroniske tidsskrifter, elektroniske bøker etcetera uten det fysiske rommets begrensninger. Dette mens den tradisjonelle referansetjenesten har krevd at brukerne besøker de fysiske lokaler for å få hjelp til å søke etter informasjon og få veiledning. 

Ny teknologi og tilgangen til elektroniske ressurser har innvirkning på referansearbeid, veiledning, undervisning og brukernes forventninger. 
SAMARBEIDET
Med utgangspunkt i at mer enn 1/3 av studentene ved Høgskolen i Oslo (HiO) har adresse utenfor Oslo og de faktorene som er nevnt over, har HiO siden juni 2004 hatt en digital referansetjeneste beregnet på studenter og ansatte. Formålet har vært å tilby en nettbasert, personlig og pedagogisk veiledning i informasjonskompetanse.
Med utspring i erfaringene ved HiO ble flere fag- og forskningsbibliotek invitert til å delta i et samarbeide. Dette vil kunne gi gevinst av både økonomiske, ressursmessige og kompetansemessige grunner. 

7. november 2005 etablerte seks fag- og forskningsbibliotek et samarbeid om digitale referansetjenester. Disse er: Høgskolen i Agder (HiA), Høgskolen i Lillehammer (HiL), Høgskolen i Oslo (HiO), Høgskolen i Vestfold (HiVe), Høgskolen i Østfold (HiOf) og Universitetet for miljø- og biovitenskap (Umb). 

Tjenesten vil for den enkelte organisasjon være:
· Geografisk uavhengig – særlig interessant for organisasjoner med flere enheter.

· Vel tilpasset fleksible studentarbeidsformer som har gjort studentene campus-uavhengige.
· Vel tilpasset ”fleksibelt arbeid” - hvilket medfører frihet til å arbeide utenfor campus og likevel få støtte og hjelp til bruk av elektroniske ressurser. Det være seg om det gjelder grunnutdanning eller forskning. 
· Lokal på de enkelte lærestedene.
MOTIVASJONEN ER KNYTTET TIL AT:
· Mange av våre kurs har i dag elementer der deler av kurset fordeler seg over samlinger og der deltagerne over lange perioder ikke befinner seg på campus.
· Flere studenter tar nettundervisningskurs.
· Fjernstudentene har samme rett på service fra støttetjenestene i sitt studium som campusstudenten. 
· Co-browsing-funksjonen gir mulighet for pedagogisk veiledning; Hjelp til å lære å søke, spore opp og gjøre bruk av informasjonskilder og dokumentasjon. Dette bidrar til effektivitet i studiet og har høy nytteverdi også i studentenes fremtidige arbeidsliv.
· Tjenesten vil bidra til å sikre en mer effektiv utnyttelse av våre digitale ressurser.

· Den tradisjonelle referansetjenesten blir videreført ved bruk av moderne teknologi.

· Vi vil følge med i utviklingen av ny teknologi og videreutvikle egen kompetanse. 

· Vi ønsker å gi opplæring til studenter og ansatte når behovet er tilstede. 

· Vi ønsker å nå nye brukergrupper med tjenesten. 
· Skoleelever bruker chat-teknologien og vil forvente å møte de samme mulighetene i høgere utdanning.
SAMARBEIDET VIL INNEBÆRE:
· Felles programvare: Docutek VRLplus, Sirsi Company.
· Felles utvikling av den pedagogiske kompetansen innenfor chat som kommunikasjonsform. (Tjenestens fokus er veiledning og opplæring i informasjonskompetanse og ikke en faktasvartjeneste).
· Samarbeid omkring problemområder som kan begrense service til brukerne; som for eksempel opphavsrett, lisensavtaler, ansvarsforhold etc.

· Utarbeidelse av innhold til vevsider; dokumenter som opplæringsmanualer, retningslinjer etc.
· Erfaringsutveksling på tvers av organisasjonene.
· Planlegging av tjenesten.

· Opplæring av administratorer og operatører.

· Markedsføring. 

For organisasjonene som inngår i samarbeidet vil pris fra programvare-leverandøren være lavere enn dersom man går inn alene. Første år vil tjenesten koste ca. 25 000 NOK, deretter ca 18 000 NOK pr. år. Dette er for leie og drift av server samt programvare med tilgang for 5 samtidige operatører. Alle deltagerne i dette samarbeidet får tilgang til det HiO har oversatt i programvaren. De andre deltagerne regner med å ha fått programvaren i begynnelsen av 2006. Alle administratorene vil få opplæring av HiO januar 2006. I neste omgang vil det samme gjelde alle operatørene. Hiof har opprettet en vevside for samarbeidsgruppen. Og HiVe har opprettet en e-postliste som gruppen kommer til å bruke som kommunikasjonskanal. En blogg kan være aktuelt senere for fremtidige operatører.
PÅ SIKT:
· Det er et mål å få med flere fag- og forskningsbibliotek i et samarbeid, slik at en kan vurdere muligheten til å etablere en nasjonal tjeneste etter mønster fra Sverige. 
· Søke ABM-utvikling om prosjektmidler.
· Se på om det er mulig å drifte programmet på egen server.
· Ha et program som er nettleseruavhengig. 

ORGANISERING AV SAMARBEIDET 
Koordinering av gruppen: Tanja Strøm, HiO
Kontakt med Docutek om pris og kontraktsvilkår: Tove Jacobsen, HiO
Opplæring: Tove Jacobsen, HiO
Vevsider: Vigdis Borgli, HiOF
Koordinere oversettelse av tekst fra Jourhavande bibliotekarie: Hilde Farmen, HiL
Kommunikasjonskanaler, e-postliste: Heidi Kristin Olsen, HiVe
Samarbeidsperioden settes fram til 31.12.2006, og tjenesten evalueres før dette. 

